34/2020. (III. 4.) OBT határozat
bíró vagyonnyilatkozatával kapcsolatos ellenőrzési eljárásról
Az Országos Bírói Tanács megállapítja, hogy a bíróval szemben kezdeményezett vagyonnyilatkozat ellenőrzési eljárás lefolytatásának törvényi feltételei nem állnak fenn.
Indokolás
A bíróság elnöke 2020. január 8. napján kezdeményezte az Országos Bírói Tanácsnál a bírák jogállásáról és javadalmazásáról szóló 2011. évi CLXII. törvény (a továbbiakban: Bjt.) 204-207. § szerinti vagyonnyilatkozat ellenőrzési eljárás lefolytatását a bíróval szemben. Előterjesztésében arra hivatkozott, hogy vagyongyarapodást ugyan nem állapított meg, mégis indokoltnak tartja az Országos Bírói Tanács ellenőrzési eljárását.
A Bjt. 204. §-a szerint, ha a vagyongyarapodásra a bíró szolgálati viszonyából vagy a munkáltató által ismert más törvényes forrásból származó jövedelme nem ad magyarázatot, a munkáltatói jogkör gyakorlója ellenőrzési eljárást kezdeményez az Országos Bírói Tanácsnál. A Bjt. 206. § szerint az ellenőrzés célja a vagyongyarapodás okának megállapítása.
A bíróság elnöke egy újságcikket tekintett az eljárást megindító bejelentésnek, nyilatkozattételre, majd soron kívüli vagyonnyilatkozatra kötelezte az érintett bírót. A bíróság elnöke által lefolytatott vagyonnyilatkozat összevetési eljárás adatai azonban a bejelentésnek tekintett újságcikkben foglalt vagyongyarapodást nem igazolták. A munkáltatói jogkör gyakorlója tehát annak ellenére kezdeményezte az Országos Bírói Tanács eljárását, hogy ennek előfeltételét, azaz a bíró törvényes forrásból származó jövedelme által nem indokolható vagyongyarapodást, nem tárta fel. Ilyenre az eljárás egyéb iratai sem utaltak.
Az Országos Bírósági Hivatal elnökének 23/2012. (XI.23.) OBH utasítása garanciákat határoz meg a bíróság elnökének eljárására. Az Országos Bírói Tanács megállapította, hogy a bíróság elnöke nem biztosította az érintett bíró előzetes tájékoztatását, észrevételezési és képviselőhöz való jogát, így sérült a bíró tisztességes eljáráshoz való joga.
Az Országos Bírói Tanácsnak az üggyel kapcsolatosan más jellegű vizsgálat lefolytatására nincs hatásköre.